Vermiste meisie dalk by familieArgieffoto Gerugte wat die rondte doen dat Klara (9) opgespoor is nadat sy glo Vrydag tydens ŉ sportdag by haar laerskool in Klerksdorp ontvoer is, is ongegrond. “Sy word steeds gesoek en die polisie het hul soektog na haar drasties verskerp,” het Michelle Peach, ŉ senior maatskaplike werker van die SAVF Rethabile-kinder-en-jeugsorgsentrum, Donderdag aan Maroela Media gesê. “Ons het goeie rede om te glo sy is by familie. Sekere familielede mag egter nie in kontak met haar wees nie. Die polisie is besig om alle leidrade op te volg. Ons het egter nog alle moontlike hulp van die publiek nodig om die polisie in hul ondersoek by te staan. Ons is bekommerd oor haar en moet haar gou en veilig opspoor.” Maroela Media het gister berig Klara is Vrydag deur ŉ man by Laerskool Unie, waar sy skoolgegaan het, opgelaai. Sy ken glo die man. Sy het sportdrag van die skool aangehad toe sy die laaste keer gesien is. Klara het donkerbruin hare, donkergroen oë, weeg 28 kg en is 1,4 m lank. Klara is verlede jaar deur die kinderhof in die SAVF se sorg geplaas hangende die uitkoms van ŉ finale aanbeveling van dié hof. Die SAVF het die saak by die polisie aanhangig gemaak nadat dit aan die lig gekom het dat sy moontlik ontvoer is. Hoewel inligting oor kinders in sulke gevalle in terme van die Kinderwet nie in die media bekendgemaak mag word nie, het die SAVF ŉ hofbevel by die kinderhof bekom om inligting oor haar te versprei in ŉ poging om haar so gou as moontlik op te spoor. Peach het gesê sy is vermoedelik in die Coligny-, Christiana-, Klerksdorp- of Hartbeesfontein-omgewing. Mense wat weet waar Klara is of wat haar sien, word versoek om ao. Disipi van die Klerksdorp-polisie se gesins-en-kindereenheid te bel by 018 464 5385 of 082 568 6909 of die Pink Ladies by 072 214 7439.